เรื่องอื้อฉาวการทารุณทางเพศของจอห์นนี คิตะงะวะ

ในปี 2023 มีการเปิดเผยว่า จอห์นนี คิตะงะวะ (1931–2019) ผู้ก่อตั้งบริษัทจัดหานักแสดงสัญชาติญี่ปุ่น จอห์นนีแอนด์อะโซชีเอท ได้ก่ออาชญากรรมล่วงละเมิดทางเพศหลายครั้งตั้งแต่ต้นทศวรรษ 1970 จนถึงกลางทศวรรษ 2010 คิตาคาวะได้รับการกล่าวว่าเป็นบุคคลที่ทรงอิทธิพลที่สุดคนหนึ่งในอุตสาหกรรมบันเทิงของญี่ปุ่น และมีอำนาจผูกขาดในการจัดตั้งวงบอยแบนด์ในญี่ปุ่นมานานกว่าสี่สิบปี ไม่มีการฟ้องร้องคดีอาญาใดๆ ต่อคิตะงะวะ เนื่องจากสื่อญี่ปุ่นปกปิดการละเมิดสิทธิดังกล่าวโดยมิได้มีการรายงานข่าวเลย
ระหว่างปี 1988 ถึง 2000 คิตะงะวะตกเป็นเป้าหมายของข้อกล่าวหาต่าง ๆ มากมายว่าเขาใช้ตำแหน่งหน้าที่ของตนในการมีความสัมพันธ์ทางเพศที่ไม่เหมาะสมกับเด็กชายวัยรุ่นที่มีสัญญากับจอห์นนีแอนด์อะโซชีเอท คิตะงะวะปฏิเสธข้อกล่าวหาดังกล่าว และในปี 2002 ศาลตัดสินให้นิตยสาร"ชูกังบุนชุน"ต้องชดใช้ค่าเสียหาย 8.8 ล้านเยน ซึ่งเป็นค่าเสียหายที่สูงมาก นิตยสารได้ยื่นอุทธรณ์ ซึ่งส่งผลให้การตัดสินพลิกกลับบางส่วน ศาลสูงโตเกียวได้ลดค่าเสียหายลงเหลือ 1.2 ล้านเยนโดยสรุปว่า ข้อกล่าวหาว่าคิตะงะวะบังคับให้เด็กดื่มเครื่องดื่มแอลกอฮอล์และสูบบุหรี่เป็นการหมิ่นประมาท แต่ข้อกล่าวหาว่าเขาแสวงหาประโยชน์ทางเพศนั้นเป็นความจริง สองปีต่อมาศาลสูงสุดปฏิเสธคำอุทธรณ์ของคิตะงะวะ คดีนี้ได้รับการรายงานน้อยมากในญี่ปุ่น โดยนักข่าวหลายคนระบุว่าเป็นผลจากอิทธิพลของคิตะงะวะที่มีต่อสื่อของประเทศ
ในปี 2023 สี่ปีหลังจากที่เขาเสียชีวิต การล่วงละเมิดของคิตะงะวะเป็นที่รู้จักต่อสาธารณะมากขึ้นหลังจากรายงานในเดือนสิงหาคมของปีนั้น สรุปว่าเขาได้กระทำการล่วงละเมิดทางเพศตั้งแต่ต้นทศวรรษปี 1970 จนถึงกลางทศวรรษปี 2010 รวมถึงการข่มขืนเด็กชายหลายร้อยคนที่อยู่ภายใต้สัญญากับจอห์นนีแอนด์อะโซชีเอท รายงานดังกล่าวออกมาหลังจากที่ข้อกล่าวหาเรื่องการล่วงละเมิดต่อคิตะงะวะ ได้รับความสนใจอีกครั้งหลังจากที่มีการเผยแพร่สารคดีเรื่อง "พรีเดเตอร์: เดอะซีเคร็ตสแกนดัลออฟเจป๊อบ" รวมถึงข้อกล่าวหาอื่นๆ ที่ถูกกล่าวอ้างโดยคาอุอัน โอกาโมโตะ นักดนตรีและอดีตสมาชิกวงจอห์นนีส์จูเนียร์ มีรายงานว่ามีผู้เสียหายจากกรณีดังกล่าวถึง 478 ราย โดย 325 รายเรียกร้องค่าชดเชย และมีเพียง 150 รายเท่านั้นที่ได้รับการยืนยันว่าเซ็นสัญญากับจอห์นนีแอนด์อะโซชีเอท ในช่วงปลายปีนั้น ได้มีการเปิดเผยว่าบริษัทจะเปลี่ยนชื่อเป็น "สไมล์อัพ" และสิ่งใดก็ตามที่มีชื่อว่า "จอห์นนี" เช่น บริษัทที่เกี่ยวข้องและกลุ่มนักแสดง จะมีการเปลี่ยนแปลงเพื่อลบร่องรอยใด ๆ ที่เกี่ยวข้องกับชื่อของคิตะงะวะออกไป
ข้อกล่าวหาในช่วงชีวิตของคิตะงะวะ.
การเรียกร้องเบื้องต้น.
ในปี 1988 โคจิ คิตะ อดีตสมาชิกของโฟร์ลีฟส์ ได้ตีพิมพ์ชุดไดอารีในชื่อ "ฮิคะรุ เกนจิ เอะ" (; โรมาจิ: "光Genjiへ"; : Dear Hikaru Genji) คิตะเขียนว่าจอห์นนี คิตะงะวะ ใช้ตำแหน่งที่มีอิทธิพลเหนือกลุ่มเพื่อล่วงละเมิดทางเพศเด็กชายที่เซ็นสัญญากับคิตะงะวะ ในปี 1989 เรียว นะกะทะนิ อดีตสมาชิกจอห์นนีส์จูเนียร์ ตีพิมพ์ข้อกล่าวหาที่คล้ายคลึงกันในหนังสือของเขา "จอห์นนีส์รีเวนจ์" และระบุว่าเขาถูกคิตะงะวะล่วงละเมิดทางเพศเมื่ออายุ 11 ขวบ ข้อกล่าวหาที่คล้ายกันนี้ถูกกล่าวถึงในหนังสือที่ตีพิมพ์ในปี 1996 โดยจุนยุ ฮิระโมะโตะ อดีตสมาชิกจอห์นนีส์จูเนียร์ ฮิระโมะโตะกล่าวหาว่า คิตะงะวะอยู่หอพักเดียวกับศิลปินที่เขาชื่นชอบ อีกทั้งยังเคยเห็นคิตะงะวะบังคับเด็กชายคนหนึ่งให้มีเซ็กส์กับเขา
ในปี 1999 นิตยสารรายสัปดาห์ "ชูกังบุนชุน" ได้พิมพ์ชุดบทความจำนวน 10 ตอนที่ระบุรายละเอียดข้อกล่าวหาเรื่องการละเมิดทางเพศมากมาย ผู้กล่าวหาเป็นเด็กวัยรุ่นชายประมาณ 12 คนที่ถูกคัดเลือกเข้าองค์กรจอห์นนีแอนด์อะโซชีเอท ซึ่งให้การโดยไม่เปิดเผยชื่อ นอกจากนี้ ซีรีส์ยังกล่าวหาว่าคิตะงะวะอนุญาตให้ผู้เยาว์ในบริษัทของเขาดื่มแอลกอฮอล์และสูบบุหรี่
คดีความ.
โยชิฮิเดะ ซากาอุเอะ สมาชิกสภาผู้แทนราษฎร ได้จัดการประชุมเกี่ยวกับเรื่องดังกล่าวในเดือนเมษายน 2000 ซากาอุเอะกล่าวว่าจากการรายงานข่าวและตอบสนองต่อคำขอจากประชาชน เขาต้องการตรวจสอบว่าเจ้าหน้าที่ของรัฐได้สอบสวนข้อร้องเรียนเกี่ยวกับคิตะงะวะอย่างถูกต้องหรือไม่ เจ้าหน้าที่สำนักงานตำรวจแห่งชาติยอมรับว่าพวกเขาได้ทำการสอบสวนหน่วยงานของคิตะงะวะแล้ว แต่ไม่ได้ระบุว่าเกิดการล่วงละเมิดทางเพศขึ้น เจ้าหน้าที่ระบุว่าบริษัทของคิตะงะวะได้รับคำเตือนเกี่ยวกับการอนุญาตให้ผู้เยาว์ดื่มแอลกอฮอล์และสูบบุหรี่
กระทรวงตำรวจและสวัสดิการแห่งชาติระบุว่าตามความเข้าใจของกระทรวงเกี่ยวกับกฎหมาย แม้ว่าข้อกล่าวหาต่อคิตะงะวะจะเป็นความจริง แต่การกระทำดังกล่าวไม่ถือเป็นการล่วงละเมิดเด็ก เนื่องจากคิตะงะวะไม่ใช่พ่อแม่หรือผู้ปกครองของเด็กชายที่เขาทำงานอยู่ เจ้าหน้าที่ให้การว่าทั้งเด็กชายและพ่อแม่ของพวกเขาไม่ได้ฟ้องร้องคิตะงะวะในคดีอาญา คิตะงะวะปฏิเสธข้อกล่าวหาทั้งหมดและทนายความของเขาได้ระบุว่าข้อกล่าวหาดังกล่าวมาจากอดีตพนักงานที่ไม่พอใจ คิตะงะวะฟ้อง"ชูกังบุนชุน"ในฐานหมิ่นประมาท
ภายหลังการดำเนินคดีอันยืดเยื้อ ในปี 2002 ศาลแขวงโตเกียวได้ตัดสินให้"ชูกังบุนชุน"ต้องชดใช้ค่าเสียหายแก่คิตะงะวะเป็นจำนวนเงิน 8.8 ล้านเยน ศาลพิเคราะห์ว่าบทความดังกล่าวทำให้คิตะงะวะเสื่อมเสียชื่อเสียง "ชูกังบุนชุน"ยื่นอุทธรณ์คำตัดสิน ศาลสูงโตเกียวตัดสินกลับคำพิพากษาของศาลแขวงบางส่วน โดยพิเคราะห์ว่าแม้บทความของ"ชูกังบุนชุน" ทำให้คิตะงะวะเสื่อมเสียชื่อเสียง แต่เนื้อหาหมิ่นประมาทในบทความจำกัดอยู่เพียงข้อกล่าวหาที่ว่าคิตาคาวะจัดหาเครื่องดื่มแอลกอฮอล์และผลิตภัณฑ์ยาสูบให้กับผู้เยาว์เท่านั้น และ"ชูกังบุนชุน" มีสิทธิ์ที่จะตีพิมพ์ประเด็นนี้จากข้อมูลอันน่าเชื่อถือของอดีตคู่ค้าของคิตะงะวะ คิตะงะวะอุทธรณ์คำตัดสินนี้ต่อศาลสูงสุดญี่ปุ่น แต่ในปี 2004 ศาลได้ยกคำร้องนี้
นอกจาก"ชูกังบุนชุน"แล้ว ไม่มีสื่อหลักของญี่ปุ่นรายใดรายงานเรื่องราวข้อกล่าวหาต่อคิตะงะวะ การพิจารณาคดีในรัฐสภา หรือคดีความของเขาเลย "เดอะนิวยอร์กไทมส์"ระบุว่าการไม่รายงานข่าวนี้เป็นผลมาจากอิทธิพลของคิตะงะวะที่มีต่อสื่อมวลชน เมื่อ"ชูกังบุนชุน"เริ่มตีพิมพ์ซีรีส์นี้ จอห์นนีแอนด์อะโซชีเอทปฏิเสธไม่ให้นิตยสารและสื่ออื่น ๆ ที่เป็นขององค์กรแม่ เข้าถึงนักแสดง ในปี 2023 "หนังสือพิมพ์อะซะฮิชิมบุน"คาดเดาว่าในช่วงแรกสื่อญี่ปุ่นก็ไม่ได้ให้ความสำคัญกับข่าวนี้มากนัก เนื่องจากในเวลานั้นผู้ชายไม่ได้ถูกมองว่าเป็นเหยื่อการล่วงละเมิดทางเพศ ดังนั้น ข่าวนี้จึงถูกมองว่าเป็นเพียง "ข่าวซุบซิบ" อีก"ทั้งชูกังบุนชุน"ก็แพ้คดีในเบื้องต้นด้วย นอกจากนี้ บริษัทสื่อแต่ละแห่งยังมีบุคลากรโดยเฉพาะที่ทำหน้าที่เป็น "ตัวแทน" ของจอห์นนีแอนด์อะโซชีเอท โดยจะทำหน้าที่เป็นคนกลางระหว่างทั้งสองบริษัท ตัวแทนเหล่านี้มักเป็นแฟนของศิลปินที่มีพรสวรรค์จากบริษัทดังกล่าว
ข้อกล่าวหาที่ตามมาและเรื่องอื้อฉาวในปี 2023.
หลังจากเกิดคดีความขึ้น ในปี 2005 โชโกะ คิยามะ อดีตสมาชิกจอห์นนีส์จูเนียร์ ได้ตีพิมพ์หนังสือวิจารณ์ว่าบรรดาผู้ประกาศข่าวไม่เคยรายงานกรณีของคิตะงะวะเลย และคิตะงะวะก็ไม่เคยถูกลงโทษเลยแม้จะมีข้อกล่าวหา
ไม่นานหลังจากการเสียชีวิตของคิตะงะวะ ในเดือนกรกฎาคม 2019 "ชูกังบุนชุน"ได้โพสต์ข้อกล่าวหาล่วงละเมิดทางเพศอีกครั้งจากอดีตสมาชิกจอห์นนีส์จูเนียร์ ซึ่งกล่าวหาว่าจูบแรกของเขาคือกับคิตะงะวะ และเนื่องจากเขาต่อต้านการรุกคืบของคิตะงะวะ จึงถูกผลักไสให้ไปอยู่มุมเวทีระหว่างการแสดง ในเดือนมกราคม 2021 โคคิ มาเอดะ อดีตสมาชิกวงเซเวนเมนซามูไร กล่าวผ่านการสัมภาษณ์กับ "อะระมะ!" "ญี่ปุ่น" ว่าเขา "มั่นใจ" ว่ามีความสัมพันธ์ทางเพศระหว่างคิตาคาวะและจอห์นนีส์จูเนียร์ เพราะเขา "มีสิทธิพิเศษในการตัดสินใจว่าใครสมควรได้รับการเปิดตัว" อย่างไรก็ตามเพียงไม่นานหลังจากบทสัมภาษณ์ถูกตีพิมพ์ มาเอดะก็กลับคำพูดของเขา
ในเดือนมีนาคม 2023 บีบีซีได้เผยแพร่สารคดีเกี่ยวกับข้อกล่าวหาเรื่องการล่วงละเมิดทางเพศของคิตะงะวะ ในชื่อ "พรีเดเตอร์: เดอะซีเคร็ตสแกนดัลออฟเจป๊อบ" ซึ่งบรรยายโดยโมบีน อะซาร์ หลังจากการเผยแพร่สารคดีดังกล่าว จอห์นนีแอนด์อะโซชีเอทกล่าวว่าบริษัทกำลังดำเนินการปรับ "โครงสร้างองค์กรที่โปร่งใส" ซึ่งจะประกาศในช่วงปลายปีดังกล่าว
ในเดือนเมษายนปีเดียวกัน คาอุอัน โอกาโมโตะ นักดนตรีและอดีตสมาชิกวงจอห์นนีส์จูเนียร์ กล่าวในงานแถลงข่าวที่จัดขึ้นที่สโมสรผู้สื่อข่าวต่างประเทศในญี่ปุ่น ว่าเขาถูกคิตะงะวะล่วงละเมิดทางเพศหลายครั้งระหว่างปี 2012 ถึง 2016 และเรียกร้องให้ฝ่ายบริหารยอมรับความประพฤติมิชอบดังกล่าว โอกาโมโตะประมาณการว่ามีเด็กชายราว 100 ถึง 200 คนได้รับเชิญไปที่บ้านของคิตะงะวะในช่วงเวลาที่เขาอยู่ที่วงนี้ และอ้างว่าเมื่อคิตะงะวะบอกแขกคนหนึ่งของเขาให้เข้านอนเร็ว ทุกคนก็รู้ว่า "ถึงตานายแล้ว" หลังจากการแถลงข่างนี้จอห์นนีแอนด์อะโซชีเอทได้ออกแถลงการณ์โดยระบุว่า "จะดำเนินความพยายามร่วมกันต่อไปเพื่อให้แน่ใจว่าเป็นไปตามข้อกำหนดอย่างทั่วถึงโดยไม่มีข้อยกเว้น และดำเนินการเพื่อเสริมสร้างระบบการกำกับดูแล" แต่บริษัทไม่ได้กล่าวถึงข้อกล่าวหานี้โดยตรง ต่อมาในเดือนเดียวกัน เอ็นเอชเครายงานว่าจอห์นนีแอนด์อะโซชีเอทกำลังพูดคุยกับพนักงานและบุคลากรที่มีความสามารถของตน และได้ส่งเอกสารไปยังหุ้นส่วนทางธุรกิจโดยระบุว่าพวกเขากำลังตรวจสอบข้อกล่าวหานี้ เอกสารดังกล่าวระบุว่าบริษัทได้พิจารณาข้อกล่าวหานี้อย่างจริงจัง และจากการสืบสวนจนถึงขณะนี้ยังไม่พบกรณีการประพฤติมิชอบใด ๆ นอกจากนี้ บริษัทยังตระหนักดีว่าข้อมูลภายในบริษัทไม่เพียงพอที่จะเปิดเผยความจริง หลังการแถลงข่าว เอ็นเอชเคเอ็นเอชเครายงานเรื่องการทารุณของคิตะงะวะนี้เมื่อวันที่ 13 เมษายน โดยเป็นรายงานทางโทรทัศน์ของเอ็นเอชเคครั้งแรกเกี่ยวกับเรื่องอื้อฉาวดังกล่าว รายงานนี้ออกอากาศ 2 นาที ในเวลาสี่โมงเย็น
เมื่อวันที่ 14 พฤษภาคม 2023 จูลี เคโกะ ฟูจิชิมะ หลานสาวของคิตะงะวะและประธานบริษัทจอห์นนีแอนด์อะโซชีเอท ออกแถลงการณ์ขอโทษต่อผู้ที่กล่าวหาว่าคิตะงะวะล่วงละเมิดทางเพศ เธอเสริมว่าเธอมุ่งมั่นที่จะดำเนินการตามมาตรการต่าง ๆ เพื่อตอบสนองความต้องการของผู้ถูกกระทำโดยคิตะงะวะ สองวันหลังจากที่บริษัทออกแถลงการณ์ โอกาโมโตะและยาซูชิ ฮาชิดะ อดีตสมาชิกจอห์นนีส์จูเนียร์อีกคนหนึ่ง ได้เข้าร่วมการประชุมสภานิติบัญญัติแห่งชาติ ซึ่งจัดโดยพรรคประชาธิปไตยตามรัฐธรรมนูญ ฮาชิดะบอกว่าเขาถูกทารุณกรรมทางเพศโดยคิตะงะวะประมาณสองครั้งเมื่อเขาอายุ 13 ปี ทั้งฮาชิดะและโอกาโมโตะต่างยกย่องการรายงานข่าวกล่าวหาล่วงละเมิดทางเพศโดยสื่อต่างประเทศว่าเป็นสิ่งสำคัญในการปูทางไปสู่การรายงานข่าวของสื่อในประเทศ
สามเดือนต่อมา คณะมนตรีสิทธิมนุษยชนแห่งสหประชาชาติ ได้สอบสวนการทารุณของคิตะงะวะในหน่วยงาน การสอบสวนอิสระที่จัดตั้งโดยจอห์นนีแอนด์อะโซชีเอท รายงานผลการสอบสวนเมื่อวันที่ 29 สิงหาคม 2023 ซึ่งระบุว่าคิตะงะวะได้กระทำการล่วงละเมิดทางเพศซ้ำแล้วซ้ำเล่าตั้งแต่ต้นคริสต์ทศวรรษ 1970 จนถึงกลางคริสต์ทศวรรษ 2010 คระกรรมการสอบสวนแนะนำให้ฟูจิชิมะลาออกจากตำแหน่งประธานบริษัท อีกทั้งบริษัทต้องยอมรับข้อกล่าวหาเรื่องการละเมิดและหาแนวทางแก้ไข เมื่อวันที่ 7 กันยายน 2023 จอห์นนีแอนด์อะโซชีเอทได้จัดงานแถลงข่าวยอมรับอย่างเป็นทางการถึงการทารุณของคิตะงะวะเป็นครั้งแรก ฟูจิชิมะลาออก และโนริยูกิ ฮิงาชิยามะ อดีตสมาชิกของโชเน็นไต เข้ามารับตำแหน่งซีอีโอแทน อย่างไรก็ตาม ฮิงาชิยามะเคยถูกกล่าวหาว่าเคยบอกให้สมาชิกจอห์นนีส์จูเนียร์ "กินไส้กรอกของผม" มาก่อน
โยชิสึงุ ลูกชายของเรียวอิจิ ฮัตโตริ และโมโตยาสุ มัตสึซากิ กล่าวว่าคิตะงะวะล่วงละเมิดทางเพศพวกเขาเมื่อตอนเป็นเด็กในปี 1950
ในเดือนธันวาคม 2024 เคียวเฮ อีดะ และจุนยะ ทะนะกะ อดีตสมาชิกบริษัทจัดหานักแสดง ยื่นฟ้องในเนวาดาเพื่อเรียกร้องค่าเสียหาย 300 ล้านดอลลาร์สหรัฐจากการที่คิตะงะวะล่วงละเมิดพวกเขาในลาสเวกัส
ควันหลง.
ในวันที่ 6 กันยายน 2023 บันทึกสถิติโลกกินเนสส์ ตัดสินใจลบความสำเร็จของคิตะงะวะในการผลิตเพลงยอดนิยมบนชาร์ตเพลงป็อปออกจากเว็บไซต์อย่างเป็นทางการ อย่างไรก็ตาม พวกเขาไม่ได้ลบสถิติของเขาออกไป เนื่องจากเขาไม่เคยถูกตัดสินว่ามีความผิด การตัดสินใจครั้งนี้ได้รับการยอมรับว่าเป็นการตัดสินใจที่ชาญฉลาดโดยฮิงาชิยามะ บริษัทต่าง ๆ เช่น ซันโทรี และแมคโดนัลด์ ซึ่งเคยทำสัญญากับ จอห์นนีแอนด์อะโซชีเอทในการโฆษณาหรือแคมเปญส่งเสริมการขาย ตัดสินใจที่จะถอนหรือไม่ต่อสัญญากับศิลปินของจอห์นนีฯ เพื่อเป็นการตอบสนองต่อเรื่องอื้อฉาวของคิตะงะวะ ซันโตรีเรียกร้องให้มีการจัดทำแผนการป้องกันและการชดเชยให้กับเหยื่อ ซึ่งเป็นเงื่อนไขเบื้องต้นในการสร้างความร่วมมือใหม่
สำนักข่าวใหญ่หลายแห่ง เช่น เอ็นเอชเค, นิปปงทีวี, ทีวีอาซาฮิ, ทีบีเอส, ทีวีโตเกียว และฟูจิเทเลวิชัน ออกแถลงการณ์เพื่อรับทราบถึงการไม่เปิดเผยข้อมูลตลอดหลายปีที่ผ่านมา ซึ่งช่วยให้การละเมิดทางเพศของ คิตะงะวะยังคงดำเนินต่อไปโดยไม่มีทีท่าว่าจะหยุดลง บุนเกอิชุนจูและโมบีน อะซาร์ ได้รับรางวัลในปี 2023 จากสโมสรผู้สื่อข่าวต่างประเทศในญี่ปุ่น (เอฟซีซีเจ) สำหรับการรายงานข่าวเรื่องอื้อฉาวดังกล่าว เอฟซีซีเจเปรียบเทียบเรื่องอื้อฉาวนี้กับการลอบสังหารชินโซ อาเบะ โดยอ้างถึงการที่สื่อไม่พูดถึงการทารุณนี้เพราะการจัดการอย่างเป็นระบบโดยองค์กรที่ใกล้ชิดกับบุคคลที่ทรงอิทธิพล
การเปลี่ยนชื่อบริษัท.
สำนักข่าวญี่ปุ่นหลายแห่งรายงานเมื่อวันที่ 1 ตุลาคม 2023 ว่าจอห์นนีแอนด์อะโซชีเอทกำลังพิจารณาจัดตั้งบริษัทใหม่เพื่อบริหารจัดการนักแสดง ขณะที่จอห์นนีแอนด์อะโซชีเอทในปัจจุบันจะเปลี่ยนชื่อและดำเนินกิจการต่อไปเพื่อจุดประสงค์ในการชดเชยให้แก่เหยื่อการล่วงละเมิด นอกจากนี้ยังมีรายงานอีกว่าโนริยูกิ ฮิงาชิยามะ ซึ่งดำรงตำแหน่งประธานบริษัทจอห์นนีแอนด์อะโซชีเอท หลังจากการลาออกของจูลี เคโกะ ฟูจิชิมะ ก็คาดว่าจะดำรงตำแหน่งหัวหน้าบริษัทแห่งใหม่นี้ด้วย วันถัดมาจอห์นนีแอนด์อะโซชีเอทได้จัดงานแถลงข่าวเพื่อสรุปแผนการของพวกเขา โดยประกาศว่าพวกเขาจะเปลี่ยนชื่อบริษัทปัจจุบันเป็น "สไมล์อัพ" ซึ่งจะใช้ชื่อเดียวกับที่ใช้ในโครงการการกุศลประจำปี 2020 โดยจะมีผลตั้งแต่วันที่ 17 ตุลาคมเป็นต้นไป สไมล์อัพจะยังคงดำเนินกิจการภายใต้การเป็นดำเนินงานของฟูจิชิมะและจะปิดตัวลงเมื่อคำร้องขอค่าชดเชยจากการล่วงละเมิดทางเพศทั้งหมด ซึ่งมีจำนวน 325 คำร้อง ณ เวลาที่ประกาศนี้ ได้รับการดำเนินการแล้ว
ฮิงาชิยามะกล่าวกับผู้สื่อข่าวว่านักแสดงที่ทำงานภายใต้บริษัทจัดการใหม่ที่ยังไม่ได้ตั้งชื่อ "จะมีอิสระในการเดินตามเส้นทางอาชีพของตนเองโดยไม่ถูกจำกัดหรือขึ้นอยู่กับบริษัทอีก" นอกจากนี้ยังมีการประกาศด้วยว่าสิ่งใดก็ตามที่ใช้ชื่อ "จอห์นนี" เช่น บริษัทที่เกี่ยวข้องและแผนกต่างๆ ของบริษัท เช่น จอห์นนีส์ไอส์แลนด์ และเจสตรอม รวมถึงกลุ่มนักแสดง เช่น จอห์นนีส์เวสต์ และคันจานิ 8 จะต้องมีการเปลี่ยนแปลงเพื่อลบร่องรอยของชื่อ "จอห์นนี" ออกไป ฮิงาชิยามะกล่าวว่า "ทุกสิ่งทุกอย่างที่มีชื่อของจอห์นนีจะต้องถูกกำจัด" ในขณะที่ฟูจิชิมะ ซึ่งไม่ได้เข้าร่วมการแถลงข่าวเมื่อวันที่ 2 ตุลาคม กล่าวว่าเธอต้องการ "ลบล้างสิ่งที่เหลืออยู่ทั้งหมดของจอห์นนีออกไปจากโลกนี้" ในขณะที่ในตอนแรกฮิงาชิยามะควรจะรับช่วงต่อบริษัทใหม่ แต่ในการประชุมที่จัดขึ้นเมื่อวันที่ 30 ตุลาคม ฮิงาชิยามะได้ปฏิเสธการเข้ารับตำแหน่งนี้ และอัตสึชิ ฟูกูดะ ประธานของบริษัทที่ปรึกษาสปีดดี ได้ก้าวขึ้นมาดำรงตำแหน่งประธานคนใหม่
เมื่อวันที่ 8 ธันวาคม 2023 ได้มีการเปิดเผยว่าบริษัทบริหารศิลปินใหม่จะใช้ชื่อว่า "สตาร์โตะเอนเตอร์เทนเมนต์" ซึ่งเป็นชื่อที่ผสมคำว่า "สตาร์" กับฮิรางานะ と (โตะ) โดยคำหลังมีความหมายว่า "มุ่งไปสู่อนาคต" ชื่อของบริษัทใหม่ได้รับการตัดสินใจหลังจากพิจารณาข้อเสนอของแฟน ๆ จำนวน 140,156 ใบ ดังที่ได้กล่าวไว้ก่อนหน้านี้ ฮิงาชิยามะจะเข้ามาแทนที่ฟูจิชิมะทั้งในบริษัทบริหารศิลปินแห่งใหม่ และในตำแหน่งประธานของบริษัทเดิม แต่ฮิงาชิยามะปฏิเสธบทบาทในบริษัทใหม่ ฟูกูดะได้รับแต่งตั้งให้เป็นประธานของสตาร์โต
2024: รายงานต่อเนื่องของบีบีซี.
รายการต่อเนื่องจากบีบีซีที่ออกอากาศในปี 2024 ชื่อ "เอาเอร์เวิลด์: เดอะชาโดว์ออฟอะพรีเดเตอร์" ดำเนินต่อไปด้วยการเจาะลึกคดีที่มีการยื่นคำร้องเกือบ 1,000 คดี รายการนี้มีการสัมภาษณ์พิเศษกับฮิงาชิยามะประธานคนใหม่ของสไมล์อัพ, อากิมาสะ นิฮงกิ อดีตบุคลากรจากบริษัทดูแลศิลปิน และภรรยาม่ายของเหยื่อรายหนึ่ง ในรายการ ฮิงาชิยามะยอมรับว่าเขาไม่ได้รับการฝึกอบรมหรือประสบการณ์อย่างเป็นทางการในการให้คำปรึกษาหรือช่วยเหลือผู้ที่ถูกล่วงละเมิด อย่างไรก็ตาม เขาคาดว่าหลังจากได้พูดคุยกับเหยื่อเกือบ 200 รายเป็นการส่วนตัว "... มันจะช่วยเยียวยาจิตใจพวกเขาได้แม้เพียงเล็กน้อย " สำหรับประเด็นว่ามีผู้ก่อเหตุถูกกล่าวหาเพิ่มขึ้นอีกนั้น ฮิงาชิยามะยืนยันว่าตนได้ยินมาว่ามีสองคน แต่เขาไม่ได้รายงานข้อเท็จจริงดังกล่าวต่อตำรวจ ตามที่เขาพูด นั่นสอดคล้องกับเหยื่อเพื่อให้พวกเขายื่นคำร้องทางอาญา โดยให้หน่วยงานให้ความร่วมมือมากที่สุด นิฮงกิเปิดเผยข้อกล่าวหาของเขาต่อสาธารณะหลังจากเห็นเรื่องราวที่รายงานในปี 2023 เขาเชื่อว่ายังคงมีความลับบางอย่างที่เกี่ยวข้องกับปัญหานี้ "ผมต้องการให้พวกเขารับผิดชอบ ผมคิดว่านี่คือคดีล่วงละเมิดทางเพศหลังสงครามที่ใหญ่ที่สุดในญี่ปุ่น เราไม่ควรปล่อยให้มันหายไปราวกับว่ามันเป็นเพียงปัญหาชั่วคราว การเก็บบันทึกเรื่องราวนี้ซึ่งเป็นส่วนหนึ่งของประวัติศาสตร์ญี่ปุ่นถือเป็นเรื่องสำคัญ" จากการสัมภาษณ์ภรรยาม่ายของเหยื่อรายหนึ่ง สามีของเธอถูกคุกคามทางออนไลน์และถูกขู่ฆ่าหลังจากเปิดเผยเรื่องการถูกทารุณกรรม เธอได้รับข้อความจากสามีบอกว่าเขาจะไปพักผ่อนบนภูเขา ที่นั่นเองที่หน่วยค้นหาพบศพของเขา มันสายเกินไปแล้วที่จะช่วยเขา ผลที่ตามมาประการหนึ่งของคดีนี้คือ ฟูมิโอะ คิชิดะ นายกรัฐมนตรี เผชิญกับแรงกดดันที่เพิ่มมากขึ้นให้ปฏิรูปกฎหมายป้องกันการล่วงละเมิดทางเพศ โดยเปลี่ยนอายุยินยอมในญี่ปุ่นจาก 13 ปี เป็น 16 ปี หลังจากการพ้นผิดในคดีข่มขืนหลายคดีในปี 2562 และจำนวนผู้ชายที่แจ้งความในคดีล่วงละเมิดทางเพศเพิ่มขึ้น
เมื่อวันที่ 25 เมษายน 2024 สไมล์อัพได้โพสต์จดหมายที่ส่งถึงบีบีซีบนเว็บไซต์ของตนเพื่อประท้วงการกล่าวถึงคำพูดของฮิงาชิยามะ ในรายการและการสัมภาษณ์ฉบับยาว โดยระบุว่า "สิ่งที่ออกอากาศนั้นแตกต่างไปจากจุดประสงค์ที่แท้จริงของคำพูดของฮิงาชิยามะ" ซึ่งเป็นการส่งเสริมการใส่ร้ายแทนที่จะป้องกันไม่ให้เกิดการใส่ร้าย พวกเขายังชี้ให้เห็นถึงการขาดความเป็นมืออาชีพในการสัมภาษณ์เหยื่อในโพสต์ดังกล่าว เหยื่อเหล่านั้นได้ตกลงที่จะให้สัมภาษณ์ เพื่อให้ผู้สัมภาษณ์เข้าใจคดีนี้ได้ดีขึ้น โดยตกลงว่าจะให้มีการให้สัมภาษณ์หากข้อเท็จจริงและเนื้อหาของข้อมูลไม่ได้ถูกเปิดเผยในรายการหรือในสื่ออื่น ๆ แต่เนื้อหาดังกล่าวกลับถูกเปิดเผยไม่เพียงแต่ในรายการเท่านั้น แต่ยังรวมถึงในงานแถลงข่าวที่จัดขึ้นที่สโมสรผู้สื่อข่าวต่างประเทศในญี่ปุ่น โดยมีพิธีกรและผู้ผลิตรายการร่วมด้วยเมื่อสิบห้าวันก่อนหน้านั้น สไมล์อัพเรียกร้องให้มีการแก้ไขและขอโทษพฤติกรรมดังกล่าว ต่อมาในวันที่ 3 พฤษภาคม 2024 บีบีซีโดยออกแถลงการณ์เป็นลายลักษณ์อักษรผ่านทวิตเตอร์โดยระบุว่า "สารคดีนี้ได้รับการค้นคว้าและรายงานอย่างเข้มงวดตามหลักเกณฑ์การบรรณาธิการที่เข้มงวดของบีบีซี... เรามั่นใจว่าผู้มีส่วนสนับสนุนทั้งหมด รวมถึงคุณฮิงาชิยามะ ได้รับการนำเสนออย่างยุติธรรมและถูกต้อง และรวมถึงสิทธิในการตอบกลับที่จำเป็นทั้งหมด" แถลงการณ์ยังระบุเพิ่มเติมว่า "บีบีซีไม่เห็นด้วยกับข้อจำกัดใด ๆ ในสิ่งที่สามารถหารือได้ในระหว่างการประชุมที่จัดโดยสไมล์อัพ กับผู้ที่ถูกล่วงละเมิด และปฏิเสธข้อกล่าวอ้างนี้"
คดีความในสหรัฐอเมริกา.
ในเดือนธันวาคม 2024 อดีตศิลปิน 2 คนจากค่ายจอห์นนีแอนด์อะโซชีเอท ยื่นฟ้องสไมล์อัพและสตาร์โตะเอนเตอร์เทนเมนต์ต่อศาลในสหรัฐอเมริกา เพื่อเรียกร้องค่าเสียหาย 300 ล้านดอลลาร์สหรัฐ ซึ่งถือเป็นการฟ้องร้องครั้งแรกของเหยื่อจากคดีอื้อฉาวการล่วงละเมิดทางเพศของจอห์นนี คิตะงะวะ คดีฟ้องร้องที่ยื่นฟ้องในเทศมณฑลคลาร์ก รัฐเนวาดา โดยโจทก์ เคียวเฮ อีดะ และจุนยะ ทะนะกะ กล่าวหาว่าคิตะงะวะล่วงละเมิดทางเพศพวกเขาในโรงแรมแห่งหนึ่งที่ลาสเวกัส เมื่อทั้งสองยังเป็นวัยรุ่นในเดือนมีนาคม 1997 และเดือนสิงหาคม 2002 ตามลำดับ คดีฟ้องร้องยังกล่าวหาว่า จูลี เคโกะ ฟูจิชิมะ (หลานสาวของคิตะงะวะ) และอดีตผู้บริหารบริษัทคนอื่น ๆ ว่าทราบถึงการละเมิดดังกล่าว แต่ไม่ได้ดำเนินการที่เหมาะสม อีดะกล่าวในแถลงการณ์ว่า "การเปลี่ยนแปลงพื้นฐานในความตระหนักรู้ของสังคม" เป็นสิ่งสำคัญเพื่อให้แน่ใจว่าเหตุการณ์เช่นนี้จะไม่เกิดขึ้นซ้ำอีก ในขณะที่ทะนะกะกล่าวว่าเขาต้องการให้ผู้คนตระหนักว่าการพูดออกมาต่อต้านการละเมิดประเภทนี้ถูกระงับในญี่ปุ่นมานานหลายทศวรรษ สไมล์อัพกล่าวตอบโต้ต่อการฟ้องร้องว่าพวกเขาจะปรึกษาหารือกับทนายความในสหรัฐ โดยเสริมว่าเชื่อว่าศาลสหรัฐไม่ควรมีเขตอำนาจศาลเหนือเรื่องดังกล่าว เนื่องจากโจทก์อาศัยอยู่ในญี่ปุ่นในขณะนั้น สตาร์โตะเอนเตอร์เทนเมนต์อ้างว่าบริษัทไม่มีส่วนเกี่ยวข้องกับคดีนี้ และไม่มีเหตุผลที่พวกเขาจะถูกฟ้องร้อง ทนายความชาวอเมริกันที่เป็นตัวแทนของทะนะกะและอีดะกล่าวกับ เอ็นเอชเคว่าคดีนี้ไม่อยู่ภายใต้กฎหมายการจำกัดอายุความในรัฐเนวาดา